Klankopname-skandaal: Sheila nié SA burger tydens aanstelling | Maroela Media
Sheila Senkubuge, Tshwane se burgemeesterskomiteelid wat haarself te midde van 'n storm oor haar beweerde gekafoefel met die stad se eerste burger bevind, was nie 'n Suid-Afrikaanse burger toe sy in 2016 'n DA-raadslid geword het nie.
Volgens die departement van binnelandse sake was Senkubuge op daardie tydstip nog 'n Ugandese burger wat in 2011 permanente verblyfreg in Suid-Afrika verkry het. Sy het eers in 2018 'n Suid-Afrikaanse burger geword nadat sy reeds twee jaar 'n DA-raadslid in Tshwane was en ook op die burgemeesterskomitee gedien het.
Volgens die Grondwet mag slegs 'n Suid-Afrikaanse burger in 'n verkiesing stem en as kandidaat vir 'n politieke party staan. Senkubuge het egter daarin geslaag om nie net as kieser te registreer nie, maar ook as 'n raadslid vir die DA te staan sonder dat die party of die Onafhanklike Verkiesingskommissie (OVK) lont geruik het.
Senkubuge was in 2016 no. 28 op die DA se kandidatelys vir die plaaslike regeringsverkiesing in Tshwane en ná die party se oorwinning het die destydse burgemeester, Solly Msimanga, haar onmiddellik as burgemeesterkomiteelid vir paaie en vervoer aangewys.
Sy was toe 31 jaar oud en is deur die party as 'n opkomende ster gesien.
Na Msimanga se bedanking in Januarie vanjaar is hy deur Stevens Mokgalapa opgevolg wat verskeie nuwe lede vir sy burgemeesterskomitee aangewys het, en Senkubuge behou het. Die twee word tans ondersoek nadat 'n klankgreep, waarin gehoor kan word hoe hulle raadslede en raadsake bespreek en na bewering ook seks het, wyd op sosiale media versprei is.
Tydens Maroela Media se ondersoek na Senkubuge se verblyfstatus het dit duidelik geword dat haar kollegas in die DA sowel as munisipale amptenare met wie sy te doen gehad het almal geweet het dat sy van Ugandese afkoms is. Vir hulle het sy vertel dat sy in Suid-Afrika gebore is.
Dit het ook aan die lig gekom dat Senkubuge tans met twee verskillende identiteitsnommers op die OVK se kieserslys geregistreer is en dus twee keer in 'n verkiesing kan stem.
Maroela Media het albei nommers elektronies op die OVK se webwerf geverifieer, maar die kommissie se woordvoerder, Laura Franz-Kamissoko, kon volgens wet nie persoonlike besonderhede van kiesers bekend maak nie en dus nie skriftelike of mondelinge bevestiging gee of vrae oor Senkubuge beantwoord nie.
As gevolg van die navraag is die kommissie egter nou bewus dat daar vrae oor Senkubuge se registrasie as kieser en politieke verteenwoordiger is.
Toe Senkubuge Donderdag om kommentaar genader is, het sy aanvanklik laat weet dat sy, as gevolg van die huidige ondersoek teen haar en omdat sy op spesiale verlof deur die DA geplaas is, nie met die media mag praat nie. Sy het dit nogtans duidelik gemaak dat haar stilswye nie as 'n bevestiging van die bewerings teen haar gesien moet word nie.
Skaars 'n halfuur later het haar prokureur, Andries Nkome, wel geskakel en gevra dat berigte oor sy kliënt se verblyfstatus teruggehou moet word tot hy daarop antwoord. Teen spertyd vandag het Nkome steeds nie die beloofde e-pos gestuur nie en sy selfoon was af.
Lex Middelberg, 'n voormalige DA-raadslid in Tshwane en tans die voorsitter van Tshwane Money Matters Caucus, het die inligting vroeër vandag onder die aandag van die OVK se regsafdeling gebring nadat hy ure lank gesukkel het om klagtes teen Senkubuge by die Garsfontein-polisiestasie te lê.
Polisiebeamptes aan diens het glo geweier om 'n dossier oop te maak omdat hulle van mening was dat buitelanders wel stemgeregtig is. Die OVK het Middelberg later aangeraai om die inligting na hulle te stuur sodat hulle hom behulpsaam kan wees met die lê van klagte.
In sy verklaring sê Middelberg dat Senkubuge op haar eie, of met behulp van die DA, 'n wanvoorstelling oor haar immigrasiestatus geskep het om die OVK en stemgeregtigdes te mislei en as 'n kandidaat vir die party in die Tshwane-metro verkies te word.
Sy moes geweet het dat sy nie as kandidaat kon staan of op die burgemeesterskomitee kon dien nie, voer hy aan. Sy het ook 'n aansienlike salaris in hierdie hoedanigheid ontvang waarop sy nie geregtig was nie.
"Dis nie alleen bedrog in terme van die Grondwet en die Verkiesingswet nie, maar ook ten opsigte van die finansiële voordeel wat sy verkry het," sê Middelberg.
Die DA se provinsiale voorsitter, John Moodey, het ontvangs erken, maar nie verdere kommentaar gelewer nadat sy kantoor per e-pos oor die saak ingelig is nie.
Ford moet miljoene opdok ná Kugas brand
Die Ugandees leef al te lekker in SA. Zille se DA val uitmekaar.
Ag hoe lekker. So val die apies een vir een uit die boom uit.
Die liewe DA toe nou NIE so squeeky clean noe neh?
Nog 'n spyker in die DA se kis….
Laat mens wonder hoeveel ander is daar met twee of meer id's, hoeveel ander buitelanders sit in die parlement